ከተሞች ለህዳሴው ጉዞ የለውጥ ማእከል ሆነው ሊቀጥሉ ይገባል – ም/ጠቅላይ ሚኒስትር ደመቀ መኮንን
ከተሞች የውስጥና የውጪ መልካም ልምዶችን በመቀመር ለህዳሴው ጉዞ የለውጥ ማእከል ሆነው ሊቀጥሉ እንደሚገባ ምክትል ጠቅላይ ሚኒስትር ደመቀ መኮንን ተናገሩ፡፡በጎንደር ከተማ ለአንድ ሳምንት የተካሄደው 7ኛው የኢትዮጵያ ከተሞች ፎረም ተጠናቋል፡፡ምክትል ጠቅላይ ሚኒስትሩ በፎረሙ የመዝጊያ ስነ ስርአት ላይ እንደተናገሩት ከተሞች በለውጥና በእድገት ጎዳና ቢሆኑም ከኋላ ቀርነት ወጥተው በዘመነና ህዝቡን የሚያረካ ቁመና ተላብሰው በመጓዝ ረገድ ብዙ የሚቀራቸው ናቸው፡፡''በተዘረጋው የከተማ ፍኖተ ካርታ ከተሞች ለነዋሪዎቻቸው ምቹና ለህዳሴው ጉዞ የለውጥ ማእከል ሆነው እንዲንቀሳቀሱ ፈርጀ ብዙ ጥረት ማድረግ ይጠበቅባቸዋል'' ብለዋል፡፡በአሁኑ ወቅት የሀገሪቱ ከተሞች በሁሉም መስክ በተለይም በኢንዱስትሪ፣ በንግድ፣ በአገልግሎት፣ በቴክኖሎጂ ሽግግርና በቱሪዝምና ባህል ልማት ሰፊ ንቅናቄ ውስጥ መግባታቸውን የገለጹት ምክትል ጠቅላይ ሚኒስትሩ ግለቱ ተጠናክሮ መቀጠል እንዳለበት አሳስበዋል፡፡''ንቅናቄው ሁሉን አቀፍ እንዲሆንና ከተሞች በልማታዊ መንገድ እየተመሩ የኪራይ ሰብሳቢነት ችግሮችን በማስወገድ የህዳሴ ጉዞው የለውጥ ማእከል እንዲሆኑ የተቀናጀ ጥረት ወሳኝ ነው'' ብለዋል፡፡የኢትዮጵያ ከተሞች ፎረም አንዱ የውድድርና የልምድ ግብይት ማቀጣጠያ መድረክ በመሆን ስር ነቀል የለውጥና የንቅናቄ አቅም መፍጠሪያ መሆን መቻሉንም ተናግረዋል፡፡''በጎንደር ከተማ ለአንድ ሳምንት የተከበረው ፎረም በሀገራችን ከተሞች መካከል ጤናማ የእርስ በእርስ ውድድርና የምርጥ ተሞክሮ ልውውጥን ጨምሮ የላቀ ውጤት ላመጡ ከተሞችም እውቅና የሚሰጥበት መድረክ ነው'' ብለዋል፡፡የአማራ ክልል ምክትል ርእሰ መስተዳድር አቶ ብናልፍ አንዱአለም ''በታሪካዊቷ ጎንደር ከተማ በታላቅ ድምቀት ሲከበር የቆየው 7ኛው የኢትዮጵያ ከተሞች ፎረም በስኬት መጠናቀቁ ለጎንደር ከተማና ለክልሉ ህዝብ ጭምር ከፍተኛ ኩራት ነው'' ብለዋል፡፡''ፎረሙ የተለያዩ ባህልና ቋንቋ ያላቸውን የሀገራችን ህዝቦች እርስ በእርስ ያስተዋወቀና ኢትዮጵያዊ አንድነታቸው ይበልጥ እንዲጠናከር ያደረገ ነው'' ብለዋል፡፡የከተማ ልማትና ቤቶች ሚኒስትር ዶክተር አምባቸው መኮንን በበኩላቸው ከተሞች መንግስት የቀየሰውን የኢትዮጵያ ህዳሴ ለማሳካት በልማትና በመልካም አስተዳደር ዘርፍ የበኩላቸውን አስተዋጽኦ እየደረጉ መሆኑን ገልፀዋል፡፡''ሀገራችን እያስመዘገበችው ያለውን ፈጣን ልማት የሚያስቀጥልና የሀገራችን ዜጎች ተጠቃሚነት የሚያረጋግጥ ስርአት ለመገንባት በሚደረገው ጥረት ውስጥ ከተሞች ለኑሮ የተመቹና የነዋሪዎቻቸውን ተጠቃሚነት በማረጋገጥ በኩል ብዙ መስራት ይጠበቅባቸዋል'' ብለዋል፡፡የጎንደር ከተማ አስተዳደር ከንቲባ አቶ ተቀባ ተባባል ''ከሁሉም በላይ ታሪካዊቷ ጎንደርና ነዋሪዎቿ በቆየ እንግዳ ተቀባይ ባህላቸው ወደ ከተማዋ የመጡ በብዙ ሺ የሚቆጥሩ እንግዶችን በአይረሴ ትዝታ በማስተናገድ ፎረሙ በስኬት እንዲጠናቀቅ በማድረጋቸው ከፍተኛ አክብሮት አለኝ'' ሲሉ ተናግረዋል፡፡''ፎረሙ የጎንደር ከተማ ያላትን እምቅ የኢንቨስትመንት አማራጮች ጨምሮ በቱሪዝምና በንግድ ዘርፍ ያላትን ተመራጭነት ለማስተዋወቅ ምቹ አጋጣሚ የፈጠረ ነው'' ብለዋል-(ኢዜአ)፡፡ 